ሚኒስቴሩ በቅድመ ግምገማው መሰረት 319ሚሊየን ኩንታል ሰብል መሰብሰቡን አስታወቀ
በሀገሪቱ መኸር ሰብል ቅድመ ምርት ግምገማ መሰረት 319 ሚሊየን ኩንታል  ሰብል መሰብሰቡ የእርሻ እና የተፈጥሮ ሀብት ልማት ሚኒስትር አስታወቀ የሚኒስቴሩ የህዝብ ግንኙነት ቢሮ ኃላፊ አቶ ዓለማዮህ ብርሃኑ ዛሬ ለዋልታ እንዳስታወቁት፤ በሀገሪቱ በ2008/9 የምርት ዘመን በ13 ነጥብ 5 ሚሊየን ሄክታር ተሸፍኖ የነበረው የመኸር ሰብል ምርት  በሰው ኃይልና በዘመናዊ ማሽኖች የመሰብሰብ ስራው ተጠናቋል ፡፡ባሁኑ ወቅት ከሽምብራ፣ጓያና ሌሎች ጥራጥሬዎች በስተቀር ሁሉም ሰብል መሰብሰቡን ነው ጨምረው ያመለከቱት ፡፡በዚሁም መሰረት ሚኒስቴር መስሪያቤቱ ባስቀመጠው ቅደመ ምርት ትንበያ መሰረት 319 ሚሊየን ኩንታል ሰብል ምርት መታፈሱን እንደሚያመለክት ገልጸዋል፡፡በቀጣይ አጠቃላይ የተገኘው ምርት በብሔራዊ ስታስቲክስ ኤጀንሲ ይፋ ይደረጋል ተብሎ ይጠበቃል ብለዋል ፡፡ዘንድሮ በመኸር አብቃይ አከባቢዎች የተስተካከለ ዝናብ መኖሩ የተሻለ ምርት ለማግኘት ምክንያት መሆኑን አስረድተዋል ፡፡አርሶ አደሮች ፣ የእርሻ ባለሙያዎችና የአስተዳደር አካላት በመቀናጀት የተለያዩ ቴክኖሎጂዎችና የምርት ግብኣቶችን በአግባቡ ስራ ላይ ለማዋል ከፍተኛ ርብርብ ማድረገቻውን አመልክተዋል ፡፡ባለፈው ዓመት በሀገሪቱ ባጋጠመው የአየር ለውጥና ድርቅ ሳቢያ 270 ሚሊየን ኩንታል ምርት መገኘቱ ይታወቃል፡፡ 